Nemandi í Fjölbrautaskóla Suðurnesja mætti með loftbyssu í skólann fyrir helgi. Einu skoti var skotið inni i í skólanum. Skotið lenti í glerhurð en skemmdir urðu litlar og enginn slasaðist.
Þetta staðfestir Guðlaug Pálsdóttir, skólameistari FS, við fréttastofu en Víkurfréttir greindu fyrst frá.
Guðlaug ítrekar við fréttastofu að nemandinn hafi ekki komið með byssuna í skólann til þess að ógna öðrum. Nemandinn fullyrði jafnframt að skotið hafi verið slys.
Nemandinn er undir lögaldri en sakhæfur og hefur verið kærður til lögreglu fyrir brot á vopnalögum og eignaspjöll. Guðlaug segir hins vegar aldrei hafa komið til greina að vísa nemandanum úr skólanum. Hann hafi farið heim þennan dag en nú sé haldið utan um hann innan skólans.
Samkvæmt upplýsingum frá lögreglunni á Suðurnesjum er búið að taka skýrslu af nemandanum. Þar sem hann er undir lögaldri var það gert með aðkomu barnaverndar og foreldra.
Nemandi í Fjölbrautaskóla Suðurnesja mætti með loftbyssu í skólann fyrir helgi og eitt skot hljóp úr byssunni. Atvikið hefur verið kært til lögreglu en nemandanum var ekki vísað úr skóla.